ไทยพาณิชย์ยึดห้างโลตัสเร่ขายประกัน
ไทยพาณิชย์ประกันชีวิต จับลูกค้าเดินห้าง บุกโลตัสได้สิทธิขายแค่เจ้าเดียว
3 ส.ค. 2555

ไทยพาณิชย์ประกันชีวิต จับลูกค้าเดินห้าง บุกโลตัสได้สิทธิขายแค่เจ้าเดียว
นายวิชัย ชีวศรีรุ่งเรือง รองกรรมการผู้จัดการใหญ่ สายงานประกันชีวิตธุรกิจเฉพาะ บริษัท ไทยพาณิชย์ประกันภัยชีวิต เปิดเผยว่า ในช่วงครึ่งปีหลังนี้ช่องทางขายธุรกิจเฉพาะ จะเน้นกิจกรรมส่งเสริมการตลาดและเปิดตัวแบบประกันใหม่เพิ่มมากขึ้น ทั้งการขายผ่านกลุ่มข้าราชการ ผ่านโทรศัพท์ และประกันกลุ่ม โดยเฉพาะการขายผ่านห้างเทสโก้ โลตัส ซึ่งบริษัทได้สิทธิขายเพียงเจ้าเดียวและมีแนวโน้มเติบโตที่ดี 
ทั้งนี้ การขายผ่านห้างเทสโก้ฯ บริษัทจะจับกลุ่มลูกค้าที่มีรายได้ระดับกลางถึงบน มีค่าเบี้ยเฉลี่ยเดือนละ 3,000 บาท หรือปีละ 3.6 หมื่นบาท ขณะที่เบี้ยจากช่องทางธนาคารไทยพาณิชย์เฉลี่ยอยู่ที่ปีละ 5 หมื่นบาท 
นายวิชัย กล่าวว่า บริษัทยังเดินหน้าหาพันธมิตรรายใหม่ที่มีกลุ่มองค์กรอีก ซึ่งคาดว่าปีนี้จะได้เพิ่มอีก 3 แห่ง จากที่บริษัทเพิ่งได้ธนาคารเพื่อการเกษตรและสหกรณ์การเกษตร (ธ.ก.ส.) เข้ามาเป็นพันธมิตรล่าสุด เพื่อเสนอขายสินค้าประเภทสามัญและประกันสินเชื่อ โดยปัจจุบันบริษัทมีฐานลูกค้าช่องทางธุรกิจเฉพาะอยู่ประมาณ 1 แสนราย